SKRIFTLIG FORESPØRGSEL E-1580/02

af Jan Mulder (ELDR) og Maria Sanders-ten Holte (ELDR) til Kommissionen

(4. juni 2002)

Om: Begrænsninger for deltagelse af udenlandske heste i væddeløb i Frankrig

Formålet med direktiverne 90/427(1) og 90/428(2) er at forbedre det indre markeds funktion med hensyn til enhovede dyr, især vedrørende handel og deltagelse i væddeløb.

1. Er det rigtigt, at visse heste, som ikke er registreret i Frankrig, ikke kan deltage (eller ikke kan deltage fuldt ud) i alle væddeløb, der afholdes i Frankrig, hvilket er en krænkelse af artikel 3 i direktiv 90/428?

2. Er det rigtigt, at begge de franske stambøger anvender registreringskriterier (herunder ikke-anerkendelse af forældre, der er registreret i udlandet), som ikke er i overensstemmelse med de principper, der henvises til i artikel 4 i direktiv 90/427?

3. Er det rigtigt, at procedurerne for registrering af udenlandske heste hos det franske registreringskontor SIRE forårsager meget lange forsinkelser, hvilket hindrer det indre markeds funktion samt deltagelse i væddeløb? Er det rigtigt, at dette kontor indhenter fødselsattester for udenlandske heste?

4. Er det rigtigt, at andre europæiske stambøger kun anerkendes i Frankrig i forhold til direktiv 90/427/EØF på visse ekstra betingelser?

Hvis et af svarene på ovennævnte spørgsmål er bekræftende, agter Kommissionen da at træffe foranstaltninger og hvor hurtigt?

(1) EFT L 224 af 18.8.1990, s. 55.

(2) EFT L 224 af 18.8.1990, s. 60.

Svar afgivet på Kommissionens vegne af David Byrne

(23. juli 2002)

I forbindelse med de spørgsmål, som de ærede medlemmer rejser, skal Kommissionen henvise til bestemmelserne i Rådets direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr og Rådets direktiv 90/428/EØF af 26. juni 1990 om samhandelen med enhovede dyr bestemt til konkurrencer og om fastsættelse af betingelserne for deltagelse i disse konkurrencer.

På det sidste møde i Den Stående Zootekniske Komité drøftede man problemerne med anvendelsen af direktiv 90/427/EØF. Drøftelsen drejede sig især om spørgsmål i forbindelse med Kommissionens beslutning 92/353/EØF af 11. juni 1992(1) og Kommissionens beslutning 96/78/EF af 10. januar 1996(2), navnlig godkendelse af avlsorganisationerne og deres grænseoverskridende aktiviteter, kriterierne for registrering af avlshovdyr i stambøger og identifikation af alle hovdyr. Drøftelsen viste, at der er behov for yderligere at klarlægge visse aspekter af fællesskabslovgivningen vedrørende opdræt af enhovede dyr, herunder de dyr, der nævnes af de ærede medlemmer.

I forbindelse med en klage, som en fransk avler for nylig indgav, mindede Kommissionen i skrivelse af 13. juni 2002 de kompetente franske myndigheder om bestemmelserne i Kommissionens beslutninger 92/353/EØF og 96/78/EF.

I henhold til artikel 3 i direktiv 90/428/EØF må der ikke finde nogen forskelsbehandling sted med hensyn til reglerne for konkurrence mellem enhovede dyr registreret eller med oprindelse i den medlemsstat, hvor konkurrencen arrangeres, og enhovede dyr registreret eller med oprindelse i en anden medlemsstat, især hvad angår kriterierne for indtegning til konkurrencen, bedømmelsen ved konkurrencen og fordelingen af de gevinster eller fortjenester, konkurrencen kan give.

Disse bestemmelser gælder imidlertid ikke for visse konkurrencer, der er omfattet af artikel 4, stk. 2, i direktiv 90/428/EØF. Medlemsstaterne er forpligtet til hvert år på forhånd at underrette Kommissionen om sådanne konkurrencer, hvor en eller flere af undtagelserne i direktivets artikel 4, stk. 2, første led, tages i anvendelse. Endvidere giver artikel 4, stk. 2, andet led, medlemsstaterne mulighed for at tilbageholde ikke over 20 % af gevinsten eller fortjenesten fra konkurrencen til forbedring af opdræt.

Kommissionen minder regelmæssigt medlemsstaterne om denne bestemmelse og har senest gjort det i april 2001. For Frankrigs vedkommende skete det også ved ovennævnte skrivelse af 13. juni 2002.

Frankrig anførte tallene for år 2000 i sit svar af 2. august 2001 og meddelte, at den procentdel af gevinsterne, der var blevet tilbageholdt til sportsheste registreret i Frankrig, var 16 % under bestemmelserne i artikel 4, stk. 2, første led (heste i en bestemt stambog), og 9 % under bestemmelserne i artikel 4, stk. 2, andet led (forbedring af opdræt).

Kommissionen fører drøftelser med de kompetente myndigheder i Frankrig om enkelthederne i gennemførelsen og anvendelsen af direktiv 90/428/EØF og vil sende de indhentede oplysninger direkte til de ærede medlemmer.

(1) EFT L 192 af 11.7.1992.

(2) EFT L 19 af 25.1.1996.